Frank Grevil har i en årrække boet i Flensborg syd for den danske grænse. Han følger derfor ikke så meget med i danske medier længere. Tirsdag i denne uge kunne den landskendte eksanalytiker i Forsvarets Efterretningstjeneste (FE) dog ikke lade være med at læse med i fædrelandets nyhedsmedier.

Efter flere års granskning offentliggjorde Københavns Universitet den store udredning af Danmarks krigsdeltagelse gennem de seneste årtier.

Frank Grevils interesse var særligt rettet mod udredningens bind 3 om grundlaget for Danmarks involvering i Irak-krigen. Det bind indeholder to konklusioner, som Grevil især har hæftet sig ved. For det første viser udredningen, at de rapporter, som blev udarbejdet af FE forud for krigen i Irak, i meget høj grad var afskrift af britiske og amerikanske efterretningsrapporter. For det andet dokumenteres det, at den militære efterretningstjeneste langtfra var lige så sikker på, at det irakiske regime rådede over masseødelæggelsesvåben, som regeringen gav udtryk for i sin information til Folketinget og befolkningen.